<classify> WAZIRI wa Viwanda, Biashara na Uwekezaji, Joseph Kakunda pamoja na timu nzima ya Wizara ya Kilimo, wamefanya ziara kwenye mikoa ya Lindi, Mtwara na Ruvuma kwa ajili ya kufuatilia sakata la ununuzi wa korosho.Viongozi hao walioapishwa juzi Ikulu Dar es Salaam na Rais John Magufuli, walilazimika kusafiri juzi usiku hadi kwenye mikoa hiyo ili kuhakikisha agizo lilitolewa na Rais kuhusu serikali kununua korosho zote linatekelezwa.Wakizungumza kupitia Televisheni ya Taifa TBC1 jana mchana, Naibu Waziri wa Kilimo, Innocent Bashungwa alisema ziara yao hiyo imewapa fursa ya kujiridhisha kiwango cha korosho kilichopo, zipo kwenye hali gani pamoja na kuona kama kuna ziada pia.Bashungwa alisema uamuzi wa serikali wa kununua korosho hizo umeungwa mkono na kufurahiwa kwa kiasi kikubwa na wananchi wa mikoa hiyo ya kusini.Serikali ya Rais Magufuli inataka kufungamanisha sekta ya kilimo na sekta ya viwanda kwa lengo la kuboresha maisha ya wananchi.Kiwanda hiki cha kubangua korosho cha BUCCO kilikuwa kimefungwa, lakini baada ya kauli ya Rais, kimefunguliwa, alieleza Naibu Waziri Bashungwa. Kwa upande wake, Waziri Kakunda aliwataka Watanzania kuwa wazalendo kwa nchi na kuvitaka viwanda vinavyochakata mazao ya wananchi kuzingatia hilo.Alisema uamuzi wa Rais Magufuli kukikabidhi kiwanda cha BUCCO kwa Jeshi la Kujenga Taifa JKT ni kwa sababu wanajeshi ni wazalendo, waadilifu na waaminifu. Mkuu wa Mkoa wa Lindi, Godfrey Zambi, alisema mpaka jana jumla ya tani 4,453 za korosho zilikuwa zimeshapokewa kwenye maghala.Zambi alisema kazi ambayo Jeshi la Ulinzi la Wananchi wa Tanzania JWTZ limepewa na serikali ni kulinda maghala ya korosho, kusafirisha korosho hizo kutoka kituo kimoja hadi kingine, na kuendesha kiwanda hicho.JWTZ hawanunui korosho, kazi ya kununua korosho inafanywa na Bodi ya Mazao Mchanganyiko kupitia vyama vikuu vya ushirika, na vyama hivyo vya ushirika ndivyo vinavyowalipa wakulima, alieleza Zambi.Wataalamu wa uchumi na biashara, walisema kushindwa kwa wanunuzi binafsi kununua korosho kwa bei elekezi ya serikali, ni kutokana na kubadilika kwa bei katika soko la kimataifa.Mtaalamu wa Uchumi kutoka Chuo Kikuu cha Dar es Salaam, Profesa Razack Lokina alisema serikali siyo tu ina uwezo wa kununua kwa bei iliyoipanga, lakini pia ina uwezo wa kuzihifadhi korosho hizo na kuziuza wakati wowote ambapo bei ya soko iko vizuri. Profesa Lokina alisema uamuzi wa serikali ni sahihi kwa kuwa unamlinda mkulima asipate hasara.Naye Mwenyekiti wa Jumuiya ya Wafanyabiashara nchini, Mchungaji Silver Kiondo, alisema mkulima anapaswa kulindwa na uamuzi huo wa serikali wa kuzinunua korosho hizo ni sahihi.Mchungaji Kiondo alisema kwa kuwa haieleweki sababu iliyowafanya wanunuzi hao kushindwa kununua korosho hizo, ni vyema ukafanyika utafiti ili kujua sababu iliyowafanya washindwe kuzinunua kwa bei elekezi ya serikali.  <topic>: KITAIFA 